3. การประกอบธุรกิจของแต่ละสายผลิตภัณฑ์

รายได้จากการดำเนินงานปกติในอดีตของบริษัทและบริษัทย่อย
ส่วนใหญ่เป็นรายได้จากการขายอสังหาริมทรัพย์ โครงการที่บริษัทพัฒนาเพื่อขาย
เป็นโครงการที่อยู่อาศัยประเภทบ้านเดี่ยว, ทาวน์เฮ้าส์ และอาคารชุดพักอาศัย/คอนโดมิเนียม
ซึ่งจะเน้นรูปแบบและประเภทของโครงการให้เหมาะสมกับกลุ่มลูกค้าในแต่ละทำเล
สินค้าของบริษัทจึงมีลักษณะค่อนข้างหลากหลาย และครอบคลุมตลาดค่อนข้างกว้าง

ปัจจุบันโครงสร้างของผู้ถือหุ้นของบริษัทได้เปลี่ยนแปลงไป โดยมีนักลงทุนซึ่งนำโดยบริษัทหลักทรัพย์
ซีมิโก้ จำกัด (มหาชน) (“ซีมิโก้”) ได้ร่วมกันกำหนดนโยบายในการพัฒนาโครงการประเภทต่าง ๆ
อาทิเช่น บ้านเดี่ยว, ทาวน์เฮ้าส์ และคอนโดมิเนียม ในย่านใจกลางเมืองเป็นหลัก
โดยมีการวิเคราะห์อุปสงค์และอุปทานในแต่ละทำเลควบคู่กันไป นอกจากนี้
บริษัทยังมีความสนใจที่จะขยายตลาดไปยังอสังหาริมทรัพย์รูปแบบอื่น เช่น โครงการบ้านหลังที่สอง
โครงการบ้านตากอากาศ รวมไปถึงตลาดการให้เช่าบริการประเภทเซอร์วิสอพาร์ทเมนท์
และการเข้าร่วมลงทุนกับบริษัทอื่นที่มีโครงการอยู่แล้ว เพื่อพัฒนาต่อเพื่อทำการขายหรือให้เช่า

3.1 ลักษณะผลิตภัณฑ์หรือบริหาร

  บริษัทมีผลิตภัณฑ์หลัก ดังนี้

  3.1.1 การพัฒนาอสังหาริมทรัพย์เพื่อขาย

  ก) โครงการเดิมที่เหลือจากการโอนชำระหนี้แก่เจ้าหนี้ ตามแผนฟื้นฟูกิจการ

  จากการที่บริษัทเข้าสู่แผนฟื้นฟูกิจการและดำเนินการตามแผนฟื้นฟูเสร็จสิ้น
  บริษัทได้โอนทรัพย์สินที่เป็นหลักประกันทั้งหมดให้เจ้าหนี้เพื่อเป็นการชำระหนี้
  ทำให้บริษัทและบริษัทย่อยไม่มีทรัพย์สินที่เป็นโครงการอสังหาริมทรัพย์ออกสู่ตลาดในปี 2545
  ยกเว้นโครงการที่ดำเนินการอยู่ก่อนที่บริษัทจะเข้าสู้ขบวนการฟื้นฟูกิจการ ซึ่ง ณ ธันวาคม 2546
  โครงการเหล่านั้นได้จำหน่ายไปหมดแล้ว เหลือเพียง โครงการ ไรมอน พาร์ค ถนนเทพารักษ์
  สมุทรปราการ ซึ่งเป็นที่ดินเปล่าสำหรับสร้างบ้านเดี่ยวขนาด 75 ตารางวา จำนวน 8 แปลง
  มูลค่ารวมประมาณ 7 ล้านบาท

  ข) โครงการที่โอนชำระหนี้แก่เจ้าหนี้ ตามแผนฟื้นฟู และบริษัทมีสิทธิซื้อคืน

  สำหรับโครงการที่บริษัทได้ดำเนินการโอนชำระหนี้ให้แก่เจ้าหนี้มีประกันตามแผนฟื้นฟูนั้น
  บริษัทมีสิทธิในการซื้อทรัพย์สินดังกล่าวก่อนบุคคลอื่น ภายในระยะเวลา 3 ปี นับจากวันที่ 26
  มีนาคม 2545 ซึ่งเป็นวันที่เงื่อนไขบังคับก่อนเสร็จสมบูรณ์
  โดยหากเจ้าหนี้ประสงค์ที่จะขายหรือจำหน่ายจ่ายโอนทรัพย์สินนั้น
  เจ้าหนี้จะต้องเสนอขายทรัพย์สินนั้นแก่บริษัทก่อนเป็นรายแรก
  ในราคาและเงื่อนไขเดียวกันกับที่เจ้าหนี้ได้รับคำเสนอซื้อจากบุคคลภายนอก
  ซึ่งบริษัทจะต้องแจ้งเจตนาของบริษัทที่จะใช้สิทธิในการซื้อทรัพย์สินก่อนบุคคลอื่น ภายใน 30 วัน
  (รายละเอียดของโครงการในส่วนนี้ทั้งหมดอยู่ในหน้า 35)

  ค) โครงการใหม่

  ปัจจุบันบริษัทมีโครงการอสังหาริมทรัพย์เพื่อขายที่เปิดตัวหลังจากที่บริษัทประสบความสำเร็จในการฟื้นฟูกิจการ
  จำนวน 4 โครงการ คือ

1)  โครงการ “เดอะ ล็อฟท์ สาทร”

  เริ่มทำการขายเมื่อปลายเดือนกุมภาพันธ์ 2546 เป็นรูปแบบโครงการทาวน์เฮ้าส์คุณภาพสูง
  จำนวน 25 ยูนิต ตั้งอยู่บนเนื้อที่ 3-0-64 ไร่ ในซอยเมฆสวัสดิ์ ติดถนนสาทร และถนนพระรามสี่
  โครงการ เดอะ ล็อฟท์ สาทร ดำเนินการภายใต้ บริษัท สเตรทติจิค พร็อพเพอร์ตี้ จำกัด
  ซึ่งเป็นบริษัทร่วมทุนระหว่างบริษัท(สัดส่วนการถือหุ้น 55%) และบริษัท คูดู จำกัด (45%) บริษัท
  สเตรทติจิคฯ ได้รับเงินกู้จากผู้ถือหุ้นทั้ง 2 รายรวมกันเป็นจำนวนเงิน 100
  ล้านบาทตามสัดส่วนการถือหุ้น ต่อมาเมื่อวันที่ 20 มีนาคม 2546 บริษัท สเตรทติจิคฯ
  ได้รับการสนับสนุนวงเงินกู้ระยะยาวจาก ธนาคารธนชาต จำกัด (มหาชน) จำนวน 125
  ล้านบาท เพื่อใช้ในการก่อสร้างโครงการ ณ วันที่ 31 ธันวาคม 2546 เดอะ ล็อฟท์ สาทร
  ได้ดำเนินการก่อสร้างไปแล้วประมาณร้อยละ 85 โดยบริษัท ได้ว่าจ้าง บริษัท เค-เทค
  คอนสตรัคชั่น แอนด์ เอ็นจิเนียริ่ง จำกัด เป็นผู้ก่อสร้าง
  บริษัทคาดว่าโครงการจะแล้วเสร็จในปลายไตรมาส 1 หรือต้นไตรมาสที่ 2 ของปี 2547

  จนถึงธันวาคม 2546 มีผู้วางเงินจองซื้อโครงการแล้วจำนวน 18 ยูนิต จากจำนวนทั้งหมด 25
  ยูนิต โดยมีราคาขายประมาณยูนิตละ 11-18 ล้านบาท ปัจจุบันบริษัทได้แต่งตั้งบริษัท CB
  Richard Ellis เป็นตัวแทนจำหน่าย

2)  โครงการ “เดอะเ ลคส์”

  โครงการ เดอะ เลคส์ ซึ่งเดิมเป็นโครงการที่พัฒนาโดย บริษัท ไรมอน ทาวเวอร์ จำกัด
  (ต่อมาได้เปลี่ยนชื่อเป็น บริษัท คอนเท็มโพรารี่ พร็อพเพอร์ตี้ จำกัด เมื่อวันที่ 31 ตุลาคม
  2546) เพื่อเป็นอาคารสำนักงาน เนื่องจากเป็นโครงการที่อยู่ในทำเลที่ดีมาก
  โดยตั้งอยู่บนถนนรัชดาภิเษก ตรงข้ามศูนย์ประชุมแห่งชาติสิริกิตติ์
  บริษัทได้ตัดสินใจแปลงสภาพอาคารจากอาคารสำนักงานเป็นอาคารชุดพักอาศัย จำนวน ประมาณ
  172 ยูนิต สูง 36 ชั้น โดยมีราคาต่อหน่วยเริ่มต้นที่ประมาณ 3 ล้าน ถึง 20 ล้านบาท
  โดยคาดว่าใช้เงินลงทุนประมาณ 1,100 ล้านบาท

  ทั้งนี้ บริษัท ไรมอน ทาวเวอร์ ได้เข้าสู่กระบวนการฟื้นฟูกิจการภายใต้พระราชบัญญัติล้มละลาย
  เมื่อเดือนพฤษภาคม 2544 และปัจจุบันได้ประสบความสำเร็จในการฟื้นฟูกิจการ
  โดยศาลล้มละลายกลางได้มีคำสั่งยกเลิกการฟื้นฟูกิจการของ บริษัท ไรมอน ทาวเวอร์ จำกัด
  เนื่องจากได้ปฏิบัติตามแผนฟื้นฟูกิจการเสร็จสมบูรณ์แล้ว เมื่อวันที่ 27 สิงหาคม 2546

  ทั้งนี้ หลังจากที่ บริษัท ไรมอน ทาวเวอร์ จำกัด ประสบความสำเร็จในการฟื้นฟูกิจการ
  บริษัทได้จัดตั้งกองทุนรวมอสังหาริมทรัพย์และสิทธิเรียกร้อง (ประเภท 4)
  ร่วมกับนักลงทุนอื่นที่ไม่ได้เกี่ยวข้องกับผู้ถือหุ้นใหญ่และ/หรือผู้บริหารของบริษัท
  และได้ขายโครงการ ไรมอน ทาวเวอร์ เดิม ให้กับกองทุนในราคา 350 ล้านบาท
  เพื่อให้กองทุนนำไปพัฒนาโครงการต่อให้แล้วเสร็จ (ซึ่งบริษัท ไรมอน ทาวเวอร์ จำกัด
  ได้นำเงินที่ได้จากการขายโครงการไปชำระหนี้ให้กับเจ้าหนี้ตามแผนฟื้นฟูกิจการ )

  กองทุนรวมอสังหาริมทรัพย์และสิทธิเรียกร้อง (ประเภท 4) ดังกล่าว ได้จัดตั้งขึ้นเมื่อวันที่ 30
  มิถุนายน 2546 โดยบริษัทและผู้ถือหน่วยลงทุนรายอื่นได้ชำระเงินค่าหน่วยลงทุนครั้งแรก
  รวมเป็นเงิน 500 ล้านบาท เมื่อวันที่ 24 มิถุนายน 2546 โดยมีรายละเอียดกองทุนฯดังนี้

1.  กองทุนมีชื่อว่า กองทุนรวมบางกอกพร็อพเพอร์ตี้ (Bangkok Property Fund)

2.  เป็นกองทุนปิด ไม่มีกำหนดอายุโครงการ บริหารโดย บริษัทหลักทรัพย์จัดการกองทุน เอ็มเอฟซี
    จำกัด (มหาชน)

3.  ทุนจดทะเบียน 2,000 ล้านบาท

4.  ทุนเรียกชำระครั้งแรก 500 ล้าบาท

5.  มูลค่าที่ตราไว้ต่อหน่วยลงทุน เท่ากับ 10 บาท

6.  ผู้ถือหน่วยลงทุนรายใหญ่ประกอบด้วย

  บริษัท ไรมอน แลนด์ จำกัด (มหาชน) 27.5%

  กลุ่มบริษัท IP Group 22.5%

  Bouygues-Thai Development Limited (“BTD”) 50.0%

7.  เพื่อให้โครงการสามารถดำเนินการต่อไปได้ และเพื่อให้การก่อสร้างโครงการ เดอะ เลคส์
    สามารถดำเนินการแล้วเสร็จตามเป้าหมายที่วางไว้
    ผู้ถือหน่วยลงทุนทุกรายได้มีการเจรจาและมีข้อตกลงกันว่า

  7.1 บริษัทในกลุ่ม Bouygues Thai จะเป็นผู้รับดำเนินการก่อสร้างโครงการ เดอะเลคส์
  จนแล้วเสร็จ

  7.2 BTD
  จะดำเนินการกู้ยืมเงินจากธนาคารเพื่อซื้อหน่วยลงทุนและให้กองทุนนำเงินไปพัฒนาโครงการ
  โดยบริษัทและผู้ถือหน่วยลงทุนทุกรายจะต้องนำหน่วยลงทุนของตนไปจำนำค้ำประกันไว้กับธนาคารผู้ให้กู้
  ซึ่งเป็นวิธีปฏิบัติทางธุรกิจทั่วไป

  7.3 หน่วยลงทุนที่ถือโดย BTD
  มีสิทธิที่จะได้เงินปันผลหรือเงินจากการลดทุนก่อนหน่วยลงทุนที่ถือโดยบริษัท และ IP Group
  โดยเมื่อหน่วยลงทุนที่ถือโดย BTD
  ได้รับผลตอบแทนสูงสุดเท่ากับจำนวนเงินที่ซื้อหน่วยลงทุนและผลตอบแทนคงที่แล้ว
  จะไม่มีสิทธิได้รับการตอบแทนใดๆอีก และ BTD
  จะไม่จองซื้อหน่วยลงทุนของกองทุนฯเพิ่มกว่าจำนวน 500 ล้านบาท หากกองทุนฯ
  มีการเพิ่มทุนในอนาคต

  ทั้งนี้เงินกู้ดังกล่าวข้างต้นนี้จะมีอายุ 20 เดือน
  โดยบริษัทคาดว่าจะสามารถก่อสร้างแล้วเสร็จภายในระยะเวลา 12-14 เดือน
  เนื่องจากโครงการมีการก่อสร้างไปแล้ว ประมาณร้อยละ 60 และ ณ เดือน ธันวาคม 2546
  โครงการมียอดขายครบ 100% แล้ว

  จำนวนเงินที่บริษัทได้จ่ายเพื่อเป็นการลงทุนงวดแรกในกองทุน เท่ากับ 137.5 ล้านบาท
  ซึ่งเป็นไปตามสัดส่วนการถือหน่วยลงทุน
  โดยแหล่งที่มาของเงินลงทุนเป็นเงินจากการขายหุ้นสามัญเพิ่มทุน 46,312,442 หุ้น
  (ซึ่งคิดเป็นจำนวนเงิน 142 ล้านบาท) ซึ่งการก่อสร้างโครงการ เดอะ เลคส์
  จะใช้เงินประมาณ 700 ล้านบาท โดยกองทุนจะมีการเพิ่มทุนชำระแล้ว
  โดยเสนอขายหน่วยลงทุนเพิ่มเติมตามมติที่ประชุมผู้ถือหน่วยเป็นระยะตามความต้องการการใช้เงิน
  ทั้งนี้ โครงการ เดอะ เลคส์ เป็นอาคารชุดพักอาศัยสำหรับลูกค้าในตลาดบน
  โดยมีราคาขายเฉลี่ยประมาณ 64,000 บาทต่อตารางเมตร

3)  โครงการ “เดอะ ล็อฟท์ เย็นอากาศ”

  โครงการ “เดอะ ล็อฟท์ เย็นอากาศ” ตั้งอยู่ที่ซอยอมร ถนนนางลิ้นจี่ ดำเนินการภายใต้ บริษัท
  คอนเท็มโพรารี่ พร็อพเพอร์ตี้ จำกัด (เดิม บริษัท ไรมอน ทาวเวอร์ จำกัด)
  บริษัทถือหุ้นอยู่ร้อยละ 50.96 และ บริษัท คูดู จำกัด ถือหุ้นอยู่ร้อยละ 45 พัฒนาบนพื้นที่ประมาณ
  3-0-19 ไร่ มูลค่าประมาณ 115 ล้านบาท เพื่อสร้างเป็นอาคารชุดพักอาศัยใจกลางเมือง
  จำนวน 65 ยูนิต แบบอาคารเล่นระดับ 2 อาคาร ความสูงทั้งหมด 14 ชั้น โดยเป็นชั้นใต้ดิน 2
  ชั้น โครงการนี้คาดว่าจะมีมูลค่าการก่อสร้างและค่าใช้จ่ายอื่นๆอีกประมาณ 565 ล้านบาท
  ซึ่งบริษัทคาดว่าจะเป็นโครงการที่เป็นแหล่งรายได้โครงการหนึ่งของบริษัทในอนาคต
  โดยเปิดตัวโครงการแล้วในไตรมาส 1 ของปี 2547

4)  โครงการ “เดอะ ลีเจนด์ ศาลาแดง”

  โครงการ “เดอะ ลีเจนด์ ศาลาแดง” ตั้งอยู่ที่ซอยศาลาแดง สามารถเข้าออกได้ทั้งถนนสีลม,
  ถนนพระรามสี่ และถนนสาทร ใกล้กับสถานีรถไฟฟ้า บีทีเอส และสถานีรถไฟฟ้าใต้ดิน
  ห่างประมาณ 200-300 เมตร ดำเนินการโดยบริษัท พัฒนาบนพื้นที่ 1-1-40 ไร่ มูลค่าประมาณ
  205 ล้านบาท บาท เพื่อสร้างเป็นอาคารชุดพักอาศัย ใจกลางเมือง จำนวน 79 ยูนิต
  ความสูงทั้งหมด 14 ชั้น โดยเป็นชั้นใต้ดิน 4 ชั้น
  โครงการนี้คาดว่าจะมีมูลค่าการก่อสร้างและค่าใช้จ่ายอื่นๆอีกประมาณ 485 ล้านบาท
  ซึ่งบริษัทคาดว่าจะเป็นโครงการที่เป็นแหล่งรายได้โครงการหนึ่งของบริษัทในอนาคต
  โดยสามารถเปิดตัวโครงการได้ภายในไตรมาสหนึ่ง ปี 2547

นอกจากโครงการใหม่ทั้งสี่โครงการที่กล่าวมาแล้ว บริษัทยังมีที่ดินที่ซื้อจาก ซิมิโก้
ตามข้อตกลงการเข้าลงทุน ซึ่งตั้งอยู่ที่ อ.ปากช่อง เนื้อที่ประมาณ 56 ไร่
ซึ่งบริษัทกำลังศึกษาถึงความเป็นไปได้และความเหมาะสมในการพัฒนาในอนาคตต่อไป

โครงการในอนาคตของบริษัทและบริษัทย่อย จะเป็นลักษณะบ้านสร้างก่อนขาย
หรือทำการขายและสร้างไปในเวลาเดียวกันโดยจะมีการรายงานหรือการประชาสัมพันธ์ให้ลูกค้าทราบถึงความคืบหน้าของโครงการเป็นระยะๆทั้งนี้เพื่อสร้างความมั่นใจให้กับลูกค้าที่เลือกซื้อโครงการ
ซึ่งจะทำให้สามารถลดต้นทุนการผลิตและปิดการขายได้รวดเร็วกว่าเดิม
โดยบริษัทและบริษัทย่อยมีนโยบายในการเก็บเงินมัดจำและเงินจองจากลูกค้าอยู่ระหว่าง 15% -
30% ของราคาขาย และจะชำระราคาส่วนที่เหลือให้กับบริษัทในวันที่โอนกรรมสิทธิ์

ปัจจุบันบริษัทมีนโยบายในการที่จะพัฒนา โครงการ ประเภทบ้านเดี่ยว, ทาวน์เฮ้าส์
และคอนโดมิเนียม ระดับปานกลางถึงสูง
โดยจะพัฒนาโครงการที่อยู่ในเขตใจกลางกรุงเทพมหานครเป็นหลัก
รองลงไปเป็นเขตปริมณฑลและเมืองตากอากาศหรือเมืองท่องเที่ยว
โดยจะเน้นในเรื่องของคุณภาพของโครงการ การออกแบบ
และทำเลที่ตั้งเป็นหลักในการพัฒนาโครงการ

สำหรับโครงการบ้านพักอาศัยเพื่อขายในอนาคต บริษัทจะไม่มุ่งเน้นการสะสมที่ดินเปล่า
และนอกจากบริษัทมีนโยบายที่จะพัฒนาโครงการเองแล้ว
ยังมีนโยบายเข้าซื้อโครงการหรือร่วมทุนกับผู้อื่น โดยลักษณะโครงการที่บริษัทสนใจ
มีรายละเอียดดังต่อไปนี้

+---------------------------+------------+----------------------------+
| ประเภท                    | กลุ่มลูกค้า    | ระดับรายได้ครอบครัว           |
|                           |            |                            |
|                           |            | ต่อเดือน                     |
+---------------------------+------------+----------------------------+
| 1.บ้านเดี่ยว                 |            |                            |
+---------------------------+------------+----------------------------+
| -   พื้นที่โครงการ 50-250 ไร่  | A, B, C    | กลุ่ม A = 250,001บาท ขึ้นไป    |
|                           |            | หรือ ผู้ซื้อที่มีกำลังซื้ออยู่ในมือ หรือ  |
|                           |            | นักลงทุน                     |
+---------------------------+------------+----------------------------+
| -   ขนาดบ้าน 100-200       |            | กลุ่ม B = 120,001 – 250,000  |
|     ตรว./ยูนิต              |            | บาทหรือ ผู้ซื้อที่มีกำลังซื้ออยู่ในมือ   |
|                           |            | หรือ นักลงทุน                 |
+---------------------------+------------+----------------------------+
| -   ราคาขาย 3 - 15        |            | กลุ่ม C = 40,001 – 120,000   |
|     ล้านบาท/ยูนิต            |            | บาท                        |
+---------------------------+------------+----------------------------+
| 2.ทาวน์เฮ้าส์ ย่านใจกลางเมือง  |            |                            |
+---------------------------+------------+----------------------------+
| -   พื้นที่โครงการ 3-20 ไร่    | A,B        | กลุ่ม A = 250,001บาท ขึ้นไป    |
|                           |            | หรือ ผู้ซื้อที่มีกำลังซื้ออยู่ในมือ หรือ  |
|                           |            | นักลงทุน                     |
+---------------------------+------------+----------------------------+
| -   ขนาดบ้าน 25-40         |            | กลุ่ม B = 120,001 – 250,000  |
|     ตรว./ยูนิต              |            | บาท หรือ ผู้ซื้อที่มีกำลังซื้ออยู่ในมือ  |
|                           |            | หรือ นักลงทุน                 |
+---------------------------+------------+----------------------------+
| -   ราคาขาย 12 - 17       |            |                            |
|     ล้านบาท/ยูนิต            |            |                            |
+---------------------------+------------+----------------------------+

+---------------------------+------------+----------------------------+
| ประเภท (ต่อ)               | กลุ่มลูกค้า    | ระดับรายได้ครอบครัว           |
|                           |            |                            |
|                           |            | ต่อเดือน                     |
+---------------------------+------------+----------------------------+
|   3. คอนโดมิเนียม           |            |                            |
|   ย่านใจกลางเมือง           |            |                            |
+---------------------------+------------+----------------------------+
| -   โลว์ไรซ์-มีเดียม/โลว์ไรซ์   | A, B, C    | กลุ่ม A = 250,001 บาท ขึ้นไป   |
|     คอนโดมิเนียม            |            | หรือ ผู้ซื้อที่มีกำลังซื้ออยู่ในมือ หรือ  |
|                           |            | นักลงทุน                     |
+---------------------------+------------+----------------------------+
| -   ขนาด 50-200 ตรม./ยูนิต  |            | กลุ่ม B = 120,001 – 250,000  |
|                           |            | บาท หรือ ผู้ซื้อที่มีกำลังซื้ออยู่ในมือ  |
|                           |            | หรือ นักลงทุน                 |
+---------------------------+------------+----------------------------+
| -   ราคาขาย 3- 20         |            | กลุ่ม C = 40,001 – 120,000   |
|     ล้านบาท/ยูนิต            |            | บาท                        |
+---------------------------+------------+----------------------------+

  3.1.2 การลงทุนในโครงการอสังหาริมทรัพย์เพื่อให้เช่า

  บริษัทได้ดำเนินการซื้ออาคารจากนักลงทุนใหม่ตามข้อตกลงการเข้าลงทุน
  เพื่อนำมาปรับปรุงและให้เช่าพื้นที่ในอาคารเพื่อใช้เป็นสำนักงาน เพื่อให้มีรายได้ประจำ อันได้แก่
  อาคาร ปรีชา คอมเพล็กซ์ โครงการดังกล่าวตั้งอยู่ในเขตศูนย์กลางย่านธุรกิจถนนรัชดาภิเษก
  ปัจจุบันมีอัตราการเช่าประมาณ 50% หลังปรับปรุงอาคารจะส่งผลให้มีอัตราการเช่าสูงขึ้นกว่าเดิม
  และในอนาคตหากโครงการรถไฟฟ้าใต้ดินมหานครแล้วเสร็จในปี พ.ศ. 2547
  ย่อมส่งผลดีต่อการเดินทางทำธุรกิจในย่านนี้มากขึ้น ทั้งนี้ สำหรับธุรกิจการให้เช่านี้
  บริษัทไม่เน้นการให้เช่าอาคารสำนักงานเท่าใดนัก
  โดยอาจจะพิจารณาซื้อเป็นรายโครงการจากเจ้าหนี้สถาบันการเงิน
  ซึ่งบริษัทสนใจในส่วนตลาดการให้เช่าอาคารประเภทเซอร์วิสอพาร์ทเม้นท์มากกว่า
  โดยบริษัทจะคำนึงถึงความคุ้มค่าในการลงทุนเป็นสำคัญ

3.2 การตลาด

ภาวะการตลาดของธุรกิจอสังหาริมทรัพย์ในปัจจุบันเริ่มฟื้นตัวดีขึ้นตั้งแต่กลางปี 2544
โดยมีปัจจัยสนับสนุนหลายประการ ได้แก่ความสำเร็จในนโยบายการกระตุ้นเศรษฐกิจจากรัฐบาล
อันส่งผลให้สภาวะเศรษฐกิจของประเทศเริ่มดีขึ้น มูลค่าการผลิตโดยรวมของประเทศมีการเติบโตขึ้น
อัตราแลกเปลี่ยนมีเสถียรภาพมากขึ้น ความเชื่อมั่นของผู้บริโภคสูงขึ้น
อัตราดอกเบี้ยเงินกู้ที่อยู่ในระดับต่ำ โดยเฉพาะอย่างยิ่งอัตราดอกเบี้ยเงินกู้ในการที่จะซื้อที่อยู่อาศัย
และการแข่งขันการปล่อยสินเชื่อให้กับการซื้อที่อยู่อาศัยจากสถาบันการเงิน
ประกอบกับมาตรการกระตุ้นอสังหาริมทรัพย์จากภาครัฐในการลดภาษีการโอน และภาษีธุรกิจเฉพาะ
ส่งผลให้ความสามารถในการผ่อนชำระของประชาชนเพิ่มมากขึ้นเป็นอย่างมาก อย่างไรก็ตาม
มาตรการความช่วยเหลือจากทางการ เช่น การลดหย่อนภาษีและค่าธรรมเนียมการโอนได้ สิ้นสุด ณ
สิ้นปี 2546 ซึ่งการเปลี่ยนแปลงของปัจจัยเหล่านี้ อาจมีผลกระทบต่อธุรกิจอสังหาริมทรัพย์บ้าง
อย่างไรก็ตาม ในช่วงที่ผ่านมาจำนวนสินเชื่อเพื่อที่อยู่อาศัยมีการเติบโตดังนี้

[]

ภายหลังจากที่ประเทศไทยประสบปัญหาวิกฤตเศรษฐกิจ ในปี 2540
ผู้ประกอบการธุรกิจอสังหาริมทรัพย์ได้หยุดการขึ้นโครงการใหม่เพิ่มเติม
ที่อยู่อาศัยในตลาดจึงถูกทยอยขายออกไป
ทำให้ปริมาณที่อยู่อาศัยบางประเภทโดยเฉพาะบ้านเดี่ยวเริ่มเหลือน้อยลง
ประกอบกับภาวะเศรษฐกิจของประเทศเริ่มฟื้นตัวในปี 2543
และมาตราการกระตุ้นธุรกิจอสังหาริมทรัพย์จากภาครัฐ
ประกอบกับการประสบความสำเร็จในการปรับโครงสร้างหนี้ของบริษัทต่างๆ รวมทั้ง บริษัท ไรมอน
แลนด์ จำกัด (มหาชน)
ดังจะเห็นได้จากจำนวนที่อยู่อาศัยที่ได้รับอนุญาตก่อสร้างเพิ่มเติมในเขตกรุงเทพฯ
เพิ่มขึ้นอย่างต่อเนื่อง

  จำนวนที่อยู่อาศัยที่ได้รับอนุญาตก่อสร้างเพิ่มเติมในเขตกรุงเทพฯ ระหว่างปี 2543-2546 หน่วย
  : ยูนิต

  -------------------- ------------ ------------ ------------ ------------
  โครงการที่พักอาศัย       2543         2544         2545         ม.ค.-ต.ค.
                                                              2546

  ก่อสร้างเอง                                                   

  บ้านเดี่ยว              16,639       18,239       16,369       12,756

  บ้านแฝด               366          114          44           202

  บ้านแถว/ทาวน์ฮ้าส์       1,059        1,277        1,280        1,152

  คอนโดมิเนียม           16                                     

  รวม                  18,080       19,630       17,693       14,110
  -------------------- ------------ ------------ ------------ ------------

  จำนวนที่อยู่อาศัยที่ได้รับอนุญาตก่อสร้างเพิ่มเติมในเขตกรุงเทพฯ ระหว่างปี 2543-2546 (ต่อ)
  หน่วย : ยูนิต

  -------------------- ------------ ------------ ------------ ------------
  โครงการที่พักอาศัย       2543         2544         2545         ม.ค.-ต.ค.
                                                              2546

  จัดสรรโดยโครงการ                                             

  บ้านเดี่ยว              6,489        5,802        8,604        9,077

  บ้านแฝด               173          113          36           459

  บ้านแถว/ทาวน์เฮ้าส์      1,630        3,785        5,728        6,042

  คอนโดมิเนียม           5,633        4,693        1,971        1,433

  รวม                  13,925       14,393       16,339       17,011

  รวมทั้งสิ้น              32,005       34,023       34,032       31,121

  อัตราการเติบโต (%)     -4.1%        6.3%         .03%         21.9%
  -------------------- ------------ ------------ ------------ ------------

  ที่มา : วารสารธนาคารอาคารสงเคราะห์ ฉบับที่ 35

  ภาวะตลาดของบ้านเดี่ยวและทาวน์เฮ้าส์

ตลาดบ้านเดี่ยวและทาวน์เฮ้าส์
เป็นตลาดที่มีการเติบโตต่อเนื่องและมีโครงการใหม่ที่เปิดตัวอยู่ตลอดเวลา
หลังการชะลอตัวอันเป็นผลจากวิกฤตเศรษฐกิจ ดังตารางข้างล่างนี้

จำนวนที่อยู่อาศัยในโครงการเปิดตัวใหม่เขตกทม. และปริมณฑล

  -------------- ------------- ------------ --------------- ---------------
  ประเภท         2543          2544         2545            มค. – ตค.. 2546

  บ้านเดี่ยว        1,632         2,107        4,176           9,474

  %การเติบโต      304%          29%          98%             202%

  ทาวน์เฮ้าส์       1,399         2,591        4,185           5,218

  %การเติบโต      573%          85%          62%             25%

  อาคารชุด        0             1,070        3,733           755

  %การเติบโต      n.a.          100%         249%            -73%
  -------------- ------------- ------------ --------------- ---------------

ที่มา: ฝ่ายวิชาการและศูนย์ข้อมูลที่อยู่อาศัย ธนาคารอาคารสงเคราะห์
ในวารสารธนาคารอาคารสงเคราะห์ ฉบับ 35

หมายเหตุ : n.a. ไม่สามารถหาข้อมูลได้

สำหรับโครงการเก่านั้น น่าจะเป็นที่นิยมน้อยกว่าแต่ก็สามารถทยอยขายไปได้เรื่อยๆ
จากการโหมการทำตลาด การลดราคาและการประมูล
บริษัทเชื่อว่ามีปัจจัยกระตุ้นความต้องการและเอื้อต่อกำลังของผู้ซื้อ เช่น อัตราดอกเบี้ยเงินกู้ที่ต่ำ
จะทำให้ตลาดนี้เติบโตต่อไป บริษัทจะเสนอผลิตภัณฑ์บ้านเดี่ยวที่อยู่ในระดับราคา 3 - 20 ล้านบาท
สำหรับคู่แข่งขันของบริษัทในตลาดนี้ อาทิเช่น บมจ. แลนด์ แอนด์ เฮ้าส์ บมจ.พร็อพเพอร์ตี้
เพอร์เฟ็ค บมจ.ควอลิตี้ เฮ้าส์ เป็นต้น

ภาวะตลาดของอาคารชุดพักอาศัย

ห้องชุดที่จดทะเบียนเพิ่มขึ้น ในกรุงเทพมหานคร

  -------------- ------------- ------------ --------------- ---------------
  ประเภท         2543          2544         2545            มค. – ตค.. 2546

  จำนวนอาคาร     91            48           44              50

  จำนวนหน่วย      5,796         4,561        5,506           4,339
  -------------- ------------- ------------ --------------- ---------------

ที่มา: ฝ่ายวิชาการและศูนย์ข้อมูลที่อยู่อาศัย ธนาคารอาคารสงเคราะห์
ในวารสารธนาคารอาคารสงเคราะห์ ฉบับ 35

ตลาดอาคารชุดของบริษัทในปัจจุบัน ได้วางเป้าหมายในการพัฒนาโครงการ เดอะ เลคส์ , เดอะ
ล็อฟท์ เย็นอากาศ และเดอะ ลีเจนด์ ศาลาแดง ซึ่งทำเลและลักษณะโครงการ
จะเป็นตลาดสำหรับลูกค้าระดับบน ซึ่งการแข่งขันมีน้อยกว่า โดยคู่แข่งของบริษัทได้แก่ บมจ. แสนสิริ
ซึ่งมุ่งเน้นกลุ่มลูกค้าตลาดบน (ราคาเสนอขาย 46,000-60,000 บาทต่อตารางเมตร) และ บมจ.
เอ พี ซีตี้ สมาร์ท สำหรับกลุ่มลูกค้าระดับกลางและล่าง (ราคาเสนอขาย 45,000-55,000
บาทต่อตารางเมตร) เป็นต้น

ภาวะตลาดของการให้เช่าเซอร์วิสอพาร์ทเม้นท์

จากการสำรวจพบว่า ในปี 2546 เซอร์วิสอพาร์ทเม้นท์ในเขตใจกลางกรุงเทพมหานคร มีจำนวน
5,684 ยูนิต จากจำนวน 57 อาคาร โดยตลาดระดับบน
มีอัตราการครอบครองพื้นที่สูงประมาณมากกว่าร้อยละ 80 ส่วนอัตราค่าเช่ายังคงระดับเดิม
เนื่องจากมีการให้ส่วนลดในโครงการเปิดใหม่ สำหรับชาวต่างประเทศ และนักท่องเที่ยว
หากบริษัทมีการพัฒนาโครงการเซอร์วิสอพาร์ทเม้นท์
บริษัทอาจว่าจ้างบุคคลภายนอกมาเป็นผู้บริหารงานด้านการตลาดและด้านการบริหาร
โดยคู่แข่งของบริษัทได้แก่ แก่ บมจ. แสนสิริ บมจ. แผ่นดินทอง พร็อพเพอร์ตี้ ดีเวลลอปเม้นท์
เป็นต้น

  3.2.1 กลยุทธ์ทางการตลาด

ด้านผลิตภัณฑ์

  ทางบริษัทว่าจ้างสถาปนิกภายนอกที่มีชื่อเสียงทั้งชาวไทยและชาวต่างชาติ
  เพื่อออกแบบบ้านและโครงการต่างๆของบริษัท
  ให้มีลักษณะที่แตกต่างและมีความงดงามในเชิงสถาปัตยกรรม
  รวมทั้งคำนึงถึงประโยชน์ใช้สอยตามความต้องการบ้านของผู้บริโภค
  อีกทั้งเลือกใช้ผลิตภัณฑ์ที่มีการออกแบบสวยงามและมีคุณภาพดี

ผลิตภัณฑ์โดยรวมจะแบ่งออกเป็น 3 ประเภทหลัก ได้แก่

1.  บ้านเดี่ยว เน้นกลุ่มลูกค้าเป้าหมายที่มีรายได้ตั้งแต่ระดับ C ขึ้นไป
    ในพื้นที่ขนาดกลางไม่ใหญ่มากนัก แต่อยู่ในทำเลรัศมีประมาณ 20 กิโลเมตร จากย่านสีลม
    มีระบบการขนส่งรองรับอย่างดี ราคาขายปกติสูงกว่า 3 ล้านบาทต่อหลัง
    ซึ่งผู้บริโภคกลุ่มนี้เป็นกลุ่มที่มีกำลังซื้อสูง เก็งกำไรน้อย มีความต้องการซื้อจริง

2.  ทาวน์เฮ้าส์ เน้นกลุ่มลูกค้าเป้าหมายที่มีรายได้ระดับ B ถึง C
    ในพื้นที่เขตชานเมืองของกรุงเทพ ขนาดพื้นที่โครงการขนาดเล็ก

3.  คอนโดมิเนียม เน้นกลุ่มลูกค้าเป้าหมายระดับ C ขึ้นไปในเขตเมือง
    ที่ต้องการความสะดวกในการทำงานและกลับบ้านพักอาศัย

ด้านราคา

  ทางบริษัทมีนโยบาย การตั้งราคา โดยพิจารณาในเรื่อง ทำเล แบบบ้าน
  เงื่อนไขทางการตลาดโดยเปรียบเทียบกับคู่แข่ง และให้ราคาที่คุ้มค่ากว่าของคู่แข่ง โดยกลยุทธ์นี้
  อาจพิจารณาออกมาได้หลายแนวทาง เช่น การตั้งราคาขายที่ต่ำกว่าคู่แข่งในทำเลเดียวกัน
  หรือบ้านที่มีพื้นที่ใช้สอยมากกว่าในราคาเดียวกัน หรืออีกกรณีหนึ่ง เช่น
  การตั้งราคาในราคาใกล้เคียงกันสำหรับทำเลที่ใกล้กว่าคู่แข่งหรือราคาสูงกว่าบ้าง
  แต่ลูกค้าจะได้บ้านหลังใหญ่กว่าเป็นต้น

  ด้านการจำหน่ายและช่องทางการจำหน่าย

  การส่งเสริมการขายของบริษัท
  ในทุกโครงการจะใช้กลยุทธ์ตามความเหมาะสมในแต่ละช่วงหรือแต่ละพื้นที่ อาทิ
  การร่วมมือกับสถาบันการเงินในการให้สินเชื่อดอกเบี้ยต่ำ
  การโอนที่ดินก่อนเพื่อให้ความมั่นใจกับผู้บริโภค การขายผ่านพนักงานบริษัทเอง
  โดยมีสำนักงานขายทั้งที่โครงการและสำนักงานใหญ่ บริษัทมีการอบรมพนักงานขาย
  การรับประกันบ้านหลังโอน 1 ปี
  เน้นการสร้างความมั่นใจความพร้อมทางด้านข้อมูลและการกำหนดเป้าหมายในการขาย
  และกระตุ้นการขายโดยการเสนอส่วนลดพิเศษเพื่อเร่งรัดการโอนกรรมสิทธิ์

  นอกจากนี้ ทางบริษัทยังได้ใช้ช่องทางการจำหน่ายแบบ Direct Marketing
  โดยการส่งเอกสารข้อมูลเกี่ยวกับโครงการให้กับฐานลูกค้าเป้าหมายที่ทางบริษัทมีข้อมูลอยู่
  เพื่อให้เข้าถึงกลุ่มเป้าหมายอย่างมีประสิทธิภาพสูงสุด

3.2.2 ลักษณะของลูกค้า

  เนื่องจากโครงการที่บริษัทได้พัฒนา
  และจัดสรรขายให้แก่ลูกค้าเป็นประเภทที่อยู่อาศัยเพราะฉะนั้นลูกค้าส่วนใหญ่ของบริษัทจะเป็นผู้บริโภคขั้นสุดท้าย
  หรือลูกค้าที่มีความต้องการในที่อยู่อาศัยจริงๆ โดยเน้นผู้อยู่อาศัยที่อยู่ในทำเลนั้น ๆ เป็นหลักใหญ่
  เช่น ห้องชุดพักอาศัยในเมืองก็จะมุ่งเน้นผู้ที่ทำงานอยู่ในเมืองเป็นหลัก
  โดยการวิเคราะห์ผู้บริโภคส่วนใหญ่ในปัจจุบันสามารถสรุปได้ว่ากลุ่มลูกค้านิยมซื้อบ้านในโครงการใหม่มากกว่าโครงการเก่าโครงการส่วนใหญ่ที่เปิดตัวในปี
  2544 ถึง 2545 มีผลประกอบการที่ดี เนื่องจากมีตั้งราคาขายที่เหมาะสม
  และอยู่ในทำเลที่ดีสะดวกสบายในการเดินทาง
  หากพิจารณาเปรียบเทียบกับโครงการเก่าที่ได้รับผลกระทบจากวิกฤตเศรษฐกิจและนำบางส่วนมาขายใหม่พบว่า
  ลูกค้าพอใจในการซื้อบ้านในโครงการใหม่มากกว่า
  อีกทั้งลูกค้าบางส่วนที่มีการชลอการซื้อบ้านเพื่อสร้างครอบครัวในช่วงวิกฤต
  ก็เริ่มมีการขยับขยายมากขึ้น อันเนื่องมาจากความต้องการแยกครอบครัวออกไป
  ทำให้ขนาดครอบครัวเล็กลง นอกจากพฤติกรรมผู้บริโภคทั่วไปจะต้องการที่อยู่อาศัยที่มีขนาดใหญ่ขึ้น
  เมื่อมีรายได้มากขึ้น

  ลักษณะของลูกค้าของบริษัทหากแบ่งตามประเภทสินค้า คือสินค้าประเภทอสังหาริมทรัพย์เพื่อขาย
  ซึ่งได้แก่ บ้านเดี่ยว ทาวน์เฮ้าส์ คอนโดมีเนียม และ สินค้าประเภทอสังหาริมทรัพย์เพื่อเช่า
  ปัจจุบันได้แก่อาคารสำนักงาน ปรีชา คอมเพล็กซ์ ลูกค้าจะมีลักษณะดังนี้ คือ
  ลูกค้าอสังหาริมทรัพย์เพื่อขาย
  จะเป็นผู้บริโภครายย่อยขั้นสุดท้ายที่ครอบคลุมผู้มีรายได้ต่อครอบครัวต่อเดือนตั้งแต่ 40,000 บาท
  ขึ้นไป โดยขึ้นอยู่กับทำเลและอุปสงค์ของแต่ละโครงการแต่ละพื้นที่
  ส่วนลูกค้าอสังหาริมทรัพย์เพื่อเช่า ปัจจุบันลูกค้าจะเป็นบริษัท ผู้ประกอบการ
  เช่าพื้นที่สำหรับสำนักงาน

  3.3 การผลิตหรือการจัดหาผลิตภัณฑ์เพื่อจำหน่าย

  3.3.1 วัตถุดิบและผู้จำหน่ายวัตถุดิบ

  บริษัทไม่มีข้อจำกัดในการผลิต
  เนื่องจากได้ว่าจ้างให้ผู้รับเหมาก่อสร้างเป็นผู้รับผิดชอบในการจัดหาวัตถุดิบ ทั้งนี้โดยมีบริษัทฯ
  เป็นผู้ควบคุมดูแลอย่างใกล้ชิด ซึ่งเป็นวิธีการที่ช่วยให้ดำเนินการได้รวดเร็ว
  และมีประสิทธิภาพมีความคล่องตัวสูง
  ซึ่งการสั่งซื้อวัสดุเพื่อการก่อสร้างบริษัทจะตกลงให้ผู้รับเหมาสั่งตรงจากผู้ผลิตทั้งนี้เพื่อเป็นการรักษาระดับคุณภาพตามมาตรฐาน
  ระยะเวลาในการส่งมอบงาน และรักษาระดับต้นทุนของบริษัทอีกด้วย
  ทั้งนี้บริษัทมีระบบในการควบคุมคุณภาพของผู้รับเหมาให้มีการผลิตสินค้าให้มีคุณภาพที่ดีในระดับมาตรฐานเดียวกันดังนี้

-   บริษัทมีการกำหนดมาตรฐานการก่อสร้าง รวมทั้งมาตรฐานวัสดุก่อสร้างที่ใช้ให้กับผู้รับเหมา

-   บริษัทมีหัวหน้างานประจำในแต่ละโครงการเพื่อควบคุม และตรวจรับงานผู้รับเหมา

-   บริษัทดำเนินการว่าจ้างบริษัทที่ปรึกษาจากภายนอกมาช่วยในการควบคุมคุณภาพการก่อสร้างและการส่งมอบงานอีกด้วย

  3.3.2 ขั้นตอนและเทคโนโลยีในการผลิต

  3.3.2.1 การจัดหาที่ดิน

  บริษัทมีนโยบายในการจัดซื้อที่ดินโดยมีหลักการในการดำเนินการ ดังนี้

1.  ติดต่อซื้อที่ดินผ่านนายหน้าขายที่ดิน

2.  ให้พนักงานของบริษัทออกไปติดต่อซื้อที่ดินเอง

แผนผังขั้นตอนการการผลิต บ้านสร้างก่อนขาย

  3.3.2.2 ศึกษาความเป็นไปได้ของโครงการ

  บริษัทจะทำการศึกษาวิเคราะห์รายละเอียดในแต่ละส่วน ดังนี้

1.  ลักษณะที่ดิน รูปร่าง ทางเข้าออก

2.  ศึกษาสภาพตลาด กลุ่มลูกค้าเป้าหมาย คู่แข่งขัน และระดับราคา

3.  ศึกษากลุ่มลูกค้าเป้าหมายในแต่ละพื้นที่ รายได้ ลักษณะบ้านที่ต้องการ

4.  ศึกษาความเป็นไปได้ทางการเงิน ผลตอบแทน ความคุ้มค่าในการลงทุน

  3.3.2.3 ผลกระทบต่อสิ่งแวดล้อม

  ผลกระทบจากกระบวนการผลิตและวัสดุเหลือใช้

  เนื่องจากบริษัทดำเนินธุรกิจในด้านการพัฒนาอสังหาริมทรัพย์ โดยผู้รับเหมาเป็นผู้จัดหาวัตถุดิบ
  (โดยบริษัทเป็นผู้ควบคุมดูแลอย่างใกล้ชิด) เครื่องจักรและจัดการกับเศษวัสดุเหลือใช้
  ดังนั้นผลกระทบจากกระบวนการผลิตและวัสดุเหลือใช้จึงไม่มี
  เนื่องจากบริษัทจะต้องดำเนินการอยู่ภายใต้กรอบของกรมที่ดิน และ
  คณะกรรมการด้านสิ่งแวดล้อมฯ ในเรื่องของ พ.ร.บ. จัดสรรที่ดิน, พ.ร.บ. อาคารชุด
  และสำนักผังเมือง กระทรวงมหาดไทยอีกด้วย

  การควบคุมโดยหน่วยงานของรัฐ

  การดำเนินการพัฒนาอสังหาริมทรัพย์ของบริษัท ยังคงต้องดำเนินการอยู่ภายใต้กรอบของกรมที่ดิน
  กระทรวงมหาดไทย และ คณะกรรมการด้านสิ่งแวดล้อมฯ กระทรวงวิทยาศาสตร์
  สำนักงานเขตที่ดินในแต่ละท้องที่ที่บริษัทดำเนินการ และสำนักผังเมือง กระทรวงมหาดไทย

  การดำเนินการของบริษัท เพื่อลดผลกระทบ

  บริษัทได้ปฏิบัติให้เป็นไปตามข้อกำหนดและระเบียบข้อบังคับตามที่หน่วยงานข้างต้นกำหนดอย่างเคร่งครัด

ผลการปฏิบัติจริงเปรียบเทียบกับอัตราสูงสุดตามกฎหมาย

  บริษัท ได้ปฏิบัติให้เป็นไปตามข้อกำหนดที่หน่วยงานที่มีหน้าที่ดูแลข้างต้นกำหนดขึ้นโดยสม่ำเสมอ

  ประวัติการทำผิดและแนวทางแก้ไข

  - ไม่มี -

  3.3.2.4 การพัฒนาโครงการ

  บริษัทจะว่าจ้างบริษัทรับเหมาก่อสร้างที่มีชื่อเสียงและได้มาตรฐานโดยมีการจัดทำสัญญาว่าจ้างก่อสร้าง
  และบริษัทผู้รับจ้างจะเป็นผู้รับผิดชอบด้านงานก่อสร้างทั้งหมด เช่น การจัดหาวัสดุอุปกรณ์
  การก่อสร้าง คนงาน
  ตลอดจนเรื่องระยะเวลาในการก่อสร้างให้ทันตามกำหนดที่ได้รับมอบหมายภายใต้การควบคุมดูแลอย่างใกล้ชิดของบริษัท
  พร้อมทั้งว่าจ้างบริษัทที่ปรึกษาจากภายนอกเพื่อควบคุมคุณภาพการก่อสร้างและการส่งมอบงาน

  3.4 งานที่ยังไม่ได้ส่งมอบให้ลูกค้า

บริษัทจะโอนกรรมสิทธิ์ให้ลูกค้า
เมื่อลูกค้าชำระเงินดาวน์ครบงวดตามสัญญาจะซื้อขายและบริษัทได้ก่อสร้างเสร็จสมบูรณ์แล้ว
โดยที่มูลค่างานที่ยังไม่ได้ส่งมอบ ณ วันที่ 31 ธันวาคม 2546 คือ ทาวน์เฮ้าส์โครงการ เดอะ
ล็อฟท์ สาทร จำนวน 5 ยูนิต มูลค่าซื้อขายรวมประมาณ 79 ล้านบาท
เนื่องจากลูกค้าอยู่ระหว่างการขอสินเชื่อจากสถาบันการเงินและรอการตรวจรับบ้าน

  3.5 สิทธิหรือข้อจำกัดในการประกอบธุรกิจ

3.5.1 บัตรส่งเสริมการลงทุน

  - ไม่มี –

  3.5.2 สิทธิอื่น

  - ไม่มี -

  3.5.3 ข้อจำกัดในการประกอบธุรกิจ

  - ไม่มี -